মিশরীয়দের বহু বছর পর মনোবিশ্লেষণের জনক সিগমুন্ড ফ্রয়েড স্বপ্ন বিশ্লেষণের জন্য একটি তত্ত্ব প্রণয়ন করেন। ‘The Interpretation of Dreams’ বইটিতে এই তত্ত্বটির ব্যাখ্যা দেন তিনি। ফ্রয়েডের মতে স্বপ্ন উৎসরিত হয় মানুষের অবদমিত কামনা হতে। সারাদিন যেসব যৌন কিংবা আক্রমনাত্মক কামনা সচেতন মন দমিয়ে রাখে, সেগুলোই স্বপ্নে দেখা দেয়। এই অবদমিত কামনা যদি সরাসরি স্বপ্নে দেখা দেয় তাহলে ঘুমন্ত ব্যক্তি হয়তো জেগে উঠবেন। তাই সরাসরি না এসে অবচেতন কামনারা বিভিন্ন প্রতীক বা রূপকের ছদ্মবেশে স্বপ্নে চলে আসে। ফ্রয়েড মনে করতেন, আকাশে উড়ার স্বপ্নের মানে হলো বিপথগামী যৌন কামনা। আর পুরুষের স্বপ্নে দাঁত পড়ে যাওয়ার মানে হলো তার মনে পৌরষত্বহীনতার ভয় কাজ করছে (অবশ্য এই স্বপ্ন মহিলারা দেখলে কি ব্যাখ্যা হবে সেটা তেমন পরিস্কার না)। আদিম মিশরীয় আর ফ্রয়েড-পরবর্তী মনোবিশ্লেষণে স্বপ্নের ব্যাখ্যাদান-পদ্ধতির মাঝে যে তেমন অমিল নেই। যদিও এ দুইটি ধারার উদ্দেশ্য ভিন্ন – মিশরীয়রা চাইতো ভবিষ্যত সম্পর্কে জানতে। আর ফ্রয়েডিয় স্বপ্ন-বিশ্লেষণের লক্ষ্য অতীত ও বর্তমানের বিভিন্ন ঘটনা ও কর্মপ্রেরণার উপর আলো ফেলা। উভয়ই স্বপ্ন-বিশ্লেষণের জন্য রূপক-অভিধানের উপর খুব বেশি নির্ভরশীল।